
			140/2022 DEKRETUA, azaroaren 15ekoa, zeinaren bidez urgentziako deklaratzen baita Bilbao Bizkaia Ur Partzuergoak, nahitaez desjabetzeko, honako eskubide eta ondasun hauek okupatzea: Markina-Xemeingo udalerrian, Markina-Xemeingo Urberuaga-A zundaketaren eraikuntza-proiektua burutzeko beharrezko ondasunak eta eskubideak.

			Bilbao Bizkaia Ur Partzuergoak, «Markina-Xemeingo Urberuaga-A zundaketaren eraikuntza-proiektua» delakoaren espedientea formalki onartu eta gero, proiektua gauzatzeko behar diren lurrak eta ondasunak okupatu beharra adierazi zuen.

			2021eko urriaren 5ean, Bilbao Bizkaia Ur Partzuergoak nahitaezko desjabetze-espedientea hastea eta ondasunen eta eskubideen zerrenda jendaurrean jartzea erabaki zuen, hamabost eguneko epean, prentsan eta 2021eko azaroaren 10eko Bizkaiko Aldizkari Ofizialean (216. zk.). Geroago, 2022ko abuztuaren 4an egindako bilkuran, Bilbao Bizkaia Ur Partzuergoak Eusko Jaurlaritzari proiektuak eragiten dituen eskubideak eta ondasunak okupatzeko urgentziaren adierazpena eskatzea erabaki zuen, Nahitaezko Desjabetzearen Legearen 52. artikuluan ezarritakoa betetzeko.

			Urgentziaz okupatu beharreko ondasunak eta eskubideak zehaztuta eta banakatuta agertzen dira espedientean jasotako zerrendan, identifikazioak egiteko datu askirekin agertu ere. Zerrenda hori jendaurrean jarri zen egoki zenean, eta ez zen alegaziorik aurkeztu, administrazio-espedientean adierazten denez.

			Zerbitzu teknikoek ikusi dutenez, ez dago espedientea izapidetzeko inolako hirigintza-oztoporik.

			Ondasun eta eskubide horiek okupatzea ezin da atzeratu, honako arrazoi hauengatik:

			Proiektuaren helburua da Urberuaga iturburuko urak aprobetxatzeko aukera aztertzea, Iparragirre-Markina sistemaren baliabide-defizita arintzea ahalbidetuko duen hornidura-baliabide gisa. Horrela, Artibaiko eskualdean berme nahikoarekin asetuko dira giza-hornikuntzarako gaur egungo eta etorkizuneko eskariak.

			Ezinbestekoa da prozesu hori hastea. Horren emaitza aldekoa izanez gero, aparteko baliabide bat emango zaio Markinako Iparragirre EUTEri.

			Euskal Autonomia Erkidegoko Lurralde Antolamenduari buruzko maiatzaren 31ko 4/1990 Legearen 26.1.f artikuluan xedatzen denez, Eusko Jaurlaritzari dagokio nahitaez desjabetu beharreko ondasunak eta eskubideak urgentziaz okupatu behar direla deklaratzea, nahitaezko desjabetzeak honako hauek hartzen dituenean: burutze-unitate osoak, lurraldearen hirigintza-antolaketari dagozkion sistema orokorrak edo antolaketa horren elementuren bat eta hiri-lurzoruan egin beharreko banakako jarduketak. Goian aipatutako lege horrek 26.2 artikuluan ezarritakoaren arabera, lurralde-antolamenduaren eskumenak dituen sailburuari dagokio horretarako proposamena aurkeztea Gobernu Kontseiluari.

			Hori dela eta, Lurralde Plangintza, Etxebizitza eta Garraioetako sailburuak proposaturik, Gobernu Kontseiluak, 2022ko azaroaren 15eko bilkuran gaia aztertu ondoren, honako hau

			XEDATZEN DUT:

			Artikulu bakarra.– Nahitaezko Desjabetzeari buruzko Legearen 52. artikuluan eta Euskal Autonomia Erkidegoko Lurralde Antolamenduari buruzko Legearen 26. artikuluan xedatutakoari jarraituz, nahitaez desjabetzeko, «Markina-Xemeingo Urberuaga-A zundaketaren eraikuntza-proiektua» burutzeko beharrezkoak diren ondasunak eta eskubideak Bilbao Bizkaia Ur Partzuergoak urgentziaz okupatu beharrekoak direla deklaratzea. Berariaz abiarazitako espedientean jasotako zerrendan daude zehaztuta eta banakatuta ondasun eta eskubide horiek.

			AZKEN XEDAPENA

			Dekretu honek amaiera ematen dio administrazio-bideari, eta, beronen aurka, aurretiaz berraztertze-errekurtsoa jar dakioke Gobernu Kontseiluari, hilabeteko epean, edo, bestela, zuzenean, administrazioarekiko auzi-errekurtsoa jar daiteke, Euskal Autonomia Erkidegoko Justizia Auzitegi Nagusiko Administrazioarekiko Auzien Salan, bi hilabeteko epean. Epeok, dekretu hau azken aldiz argitaratu eta hurrengo egunean hasiko dira.

			Vitoria-Gasteizen, 2022ko azaroaren 15ean.

			Lehendakaria,

			IÑIGO URKULLU RENTERIA.

			Lurralde Plangintza, Etxebizitza eta Garraioetako sailburua,

			IGNACIO MARÍA ARRIOLA LÓPEZ.

